Die Suid-Afrikaanse Rugbyunie (SARU) is die bestuursliggaam wat rugby in Suid-Afrika beheer en reël. SARU is by die Internasionale Rugbyraad geaffilieer en organiseer verskeie nasionale spanne, insluitend die Springbokke, Suid-Afrika se nasionale senior rugbyspan, die Sewesbokke en die Junior Bokke. Die Unie het reeds in 1889 ontstaan as die Suid-Afrikaanse Rugbyraad, maar was vanaf 1992 bekend as die Suid-Afrikaanse Rugbyvoetbal Unie na samesmelting met die Swart en Bruin unies. Die verenigde liggaam verander sy naam in 2005 na die huidige Suid-Afrikaanse Rugbyunie.